Forsvarsministeriet har hidtil groft undervurderet, hvor mange af naboerne til flyvestationen i Skrydstrup der er plaget af støj over grænseværdierne, når kampflyene letter.

I den godkendelse fra Miljøstyrelsen, som Flyvevåbnet i dag opererer efter, er det antaget, at kun 41 boliger er udsat for støjbelastning over grænseværdien. De overskridelser har styrelsen udstedt dispensation til.

En ny og længe ventet rapport med støjberegninger udarbejdet af Sweco for Forsvarsministeriet viser dog, at antallet af støjramte naboer er langt højere. Ifølge rapporten, hvis resultater blev præsenteret for naboerne på et borgermøde i Vojens torsdag aften, er det mest sammenlignelige tal, at 137 boliger allerede i dag bliver udsat for støj over grænseværdierne.

Læs også: Støjproblemer fører til dyr forsinkelse af nye kampfly

De er forskellige, afhængige af, om husene ligger i boligområder (55 dB) eller i spredt bebyggelse i det åbne land (60 dB).

Når F-35 ankommer, rammes 895 boliger af for meget støj

De 137 boliger er vel at mærke fraregnet de naboer, som bliver ramt, når afvisningsberedskabet går i luften. Det sker ca. 40 gange om året, at danske kampfly går på vingerne for at hævde dansk luftrum, hovedsageligt over for russiske fly. I de tilfælde letter de med større fart og dermed mere støj til følge. Medregnes den form for udrykningstjeneste, så rammes 187 boliger allerede i dag af for meget støj.

Det er dog intet imod, hvor mange der vil mærke larmen, når Danmarks 27 kommende F-35 Joint Strike Fighter efter planen fra 2023 skal afløse F-16. Til den tid vil hele 895 boliger blive støjramt over grænseværdien, når afvisningsberedskabet medregnes. Uden det beredskab er der tale om 618 boliger, viser rapporten fra Sweco. Årsagen er, at det kraftigere motoriserede F-35 støjer væsentligt mere end Danmarks nuværende kampfly.

Forsvarsministeriets pressemeddelelse fremhæver, at de nye beregninger anvender »en mere præcis beregningsmodel, hvor der tages højde for flystøjen i hele flysektoren og ikke kun på en enkelt flyvevej«.

Kommer bag på Forsvaret selv

Til gengæld er mange flere boliger end hidtil antaget støjramte, selv om Sweco-beregningerne tager højde for, at ministeriet har forsøgt at optimere flyveprofilerne og skære ned på antallet af operationer for at mindske støjen.

De mange støjplagede boliger kommer også bag på Forsvarsministeriet selv.

»Vi har vidst, at F-35 ville komme til at støje mere end F-16. Men der er ingen tvivl om, at 618 boliger er et stort antal,« siger ministeriets koncernstyringschef, Per Pughom Olsen, til nyhedsbureauet Ritzau.

Han tilføjer, at kun 60 boliger vil opleve støj på mere end 5 dB højere end grænseværdien, afvisningsberedskabet fraregnet. Det er, siger han, færre end ventet.

Naboerne må vente til efter sommerferien

Adskillige medier beretter om, at naboerne blev chokeret, da de hørte om de nye støjberegninger, men de må væbne sig med tålmodighed. Forsvarsministeriet vil nu regne på, hvor mange der kan få »støjkompenserende tiltag« på ministeriets regning, og hvor mange huse ministeriet ganske enkelt er nødt til at give et købstilbud.

»Udgangspunktet for kompensationsordningen er støjsikring eller tilbud om frivilligt opkøb afhængigt af omfanget af støjbelastningen. Kompensationsordningen vil endvidere blive reguleret i forbindelse med den kommende anlægslov, som senere på året vil blive sendt i offentlig høring,« står der i pressemeddelelsen.